Mette Thiesen (DF), 2024-04-26:
Tusind tak.
Jeg skal starte med at beklage mit spørgsmål til finansministeren tidligere.
Det, jeg egentlig prøvede at sige, var, at vi, som det også er blevet nævnt tidligere, har meget svært ved at skabe os et overblik over økonomien på det her område, fordi det ligger i 98 forskellige kommuner, og fordi det konteres ekstremt forskelligt i hver af de kommuner, og der altså reelt set ikke rigtig er et overblik over de forskellige regnskaber for de forskellige steder i de forskellige kommuner.
Så det var egentlig bare lige det, jeg ville sige.
Der er ingen tvivl om, at vi har en ret massiv udfordring på det specialiserede område, og vi er i Dansk Folkeparti sådan set heller ikke i tvivl om, at det var en fejl, at man i sin tid i forbindelse med kommunalreformen i den grad afspecialiserede på det sociale område, altså at man lagde handicapområdet ud i kommunerne, som åbenlyst ikke har en jordisk chance for at magte opgaven, og hvor vi desværre ser talrige lovbrud, og at der bliver spekuleret i at give den rigtige hjælp, sådan at sagerne ligger i Ankestyrelsen og kommunerne sparer penge, mens de ligger der, og vi ikke har en jordisk chance for at have et konkret overblik over, hvad det egentlig koster.
Samtidig har vi jo her et område, hvor der reelt set stadig væk er et stavnsbånd.
Altså, mennesker med handicap er stavnsbundet til den kommune, hvor de endelig har fået hjælpen, fordi de, hvis de flytter til en anden kommune, så skal starte forfra, og det er simpelt hen ikke værdigt.
Jeg synes, at vi skal give det her område den opmærksomhed, den tid og den forberedelse, som det kræver, og jeg tror også, det er derfor, at jeg har brug for at italesætte hele den her proces i forhold til de forhandlinger, som er i gang.
For de mennesker, jeg har mødt igennem al den tid, jeg har beskæftiget mig med det her område, og som enten har en pårørende, f.eks. et barn, med et handicap, eller som selv har et handicap, og som har brug for hjælp, er altså nogle mennesker, som dagligt kæmper imod et rigidt system.
De har, som det også er blevet nævnt tidligere, simpelt hen en angst for kommunen, fordi de ved, at alt skal dokumenteres, og at man hele tiden skal overbevise nogen om, at man ikke prøver at snyde, men at man faktisk har ret til noget hjælp.
Derfor er det lige præcis på det område endnu mere vigtigt, at vi tager os den tid, det tager at få landet en ordentlig og bred aftale, og at vi ikke skaber en unødig utryghed i de grupper, som allerede er hamrende utrygge.
Så det er egentlig det vægtigste argument, jeg vil bruge for at sige, hvor vigtigt det er, at man lige præcis i forhold til handicapområdet får lavet en bred aftale.
Så kan det godt være, at der nu sidder nogle ministre her, som tænker noget, men et eller andet sted burde man jo i min optik lægge Social-, Sundheds- og Ældreministerierne sammen og reelt gøre op med den silotænkning, der er.
Hov, hov, siger ministeren.
Men problemet er jo faktisk, at der alle steder i vores samfund er en reel silotænkning, hvor man ikke tænker tingene sammen, og jeg tror, at det på socialområdet er meget få steder, hvor man ikke har brug for at få noget fra sundhedsområdet ind over det, og det samme gælder for ældreområdet.
Og der er på sundhedsområdet også mange steder, hvor der er brug for noget social tænkning osv.
Så alle de her ting hænger jo sammen, og det er, når vi i forbindelse med Sundhedsstrukturkommissionen skal sidde og forhandle det, altså også en bunden opgave, at man gør op med den silotænkning.
Og der ville det i hvert fald i min optik give rigtig god mening, at man også gjorde det herinde fra Christiansborg, for det er nogle områder, der er så tæt forbundet med hinanden.
Så kan man jo sige, at det er en fordel for sådan en som mig, for vi er et forholdsvis lille parti, i hvert fald endnu, så jeg er ordfører for det hele.
Så det er nemt for mig at tænke tingene sammen.
Men det giver altså også bare rigtig, rigtig god mening at gøre det.
Jeg tænker, at det er en rigtig god vedtagelsestekst, vi har lavet, og jeg synes også, at vi har haft en rigtig, rigtig fin debat om det her i salen i dag.
Det må jeg sige.
Vi har talt rigtig meget om handicapområdet.
Jeg glæder mig også over, at der, det fornemmer jeg, er en vilje til at nå et fælles mål.